By Goreme het ons lekker gebly by 'n kampterein met fantastiese fasiliteite en besonders skoon badkamer geriewe. Die ballie van die kampterein het ons selfs ge'spoil' met 'n regte matras vir ons tent, nie die opblaas model nie. Ons het te lekker geslaap. Die volgende dag het ons die 1km afgestap na die opelug museum. Die museum bestaan uit 'n hele klomp kerke wat uit die rots gekap is. Van buite af lyk dit soos 'n deel van 'n berg met 'n gat in. As jy deur die gat stap, maak dit oop in 'n klein kerk geboutjie met skilderye teen die mure en dak. Daar was ook wooneenhede uit die rots gekap, seker maar waar die priesters en kerk ouens gebly het, noem dit dan maar die konsestorie. Dit was besonders om te sien, en ek kon duidelik die ooreenkoms van die kerkies sien met die kerk geboue in Duitsland. Hulle het ook koepels en skilderye. Ek ken nie te veel van daardie geskiedenis om julle meer te vertel nie. Van die museum af het ons 'n verdere 1.5km afgestap dorp toe. Die dorpie is baie toegerus vir toerisme en die area het my so laat herinner aan die Golden Gate, ek weet nie hoekom nie. Die atmosfeer daar was so lekker rustig. Na ons rondgestap het in die dorp moes ons die 2.5km opdraend terug stap kamp toe, goeie oefening.
Van daar af het ons verder in die reen suid gery tot by Tarsus. By Tarsus was daar nie te veel sien nie, en ons het maar voortgegaan na Silifke. Net na Tarsus het ons 100km deur 'n stad in 'n donderbui gery. Ons, en die bike was so vuil soos 3 varkies wat in die modder gerol het.Net anderkant (westekant) Silifke het ons op 'n pragtige kampplek afgekom, en sommer 2 aande gebly. Ons het die dag dinge maar net rustig gevat, geswem en so bietjie met ons ouers op Skype gepraat.
Donderdag oggend redelik vroeg is ons weer aan die gang gewees, en het die meeste draaie aaneen gery as wat ek ooit in my lewe gekry het. Die 620km tussen Silifke en Kas, het ons heel dag besig gehou. Die pad was 'n kombinasie van Bainskloof, Rooi els, ou Helshoogte tot goeie paaie soos Outeniqua ens. Dit was uit die boekke en die GS was in sy element, letterlik deur berge en dale. Langs die pad het ons ook heelwat ou Jawa's gesien. Nou vir die wat nie weet nie, 'n Jawa is 'n 350cc tweeslag motorfiets wat in die Czech republic gebou word. Van hulle lyk baie oud, so regte 1950's style. Die mense wat nie Jawa's ry nie, ry 'n scooter, daar is letterlik honderde scooters oorals in die dorpe. Die local resturante en tee-winkels se voorkant lyk soos 'n regte 'biker's hangout', maar die local mense ry nie motorfiets vir plesier soos ons by die huis nie, dis hulle aledaagse vervoer, oud en jonk is te sien op 2 wielle. Die dorpie Kas, is prentjiemooi, en ons het hom binnegery toe die son sak, tent opgeslaan by 'n kampterein langs die see, en vanoggend 10AM was ons weer op pad uit die dorp. Die pad wes van Kas af was van die lekkerste paaie langs die see wat ons teegekom het, Chapman's Peak se style, met die pragtige helder blou see aan die linkerkaqnt en die magtige kranse aan die regterkant, pragtig.................En nou is ons hier. . . . . . . .